ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ (δεύτερο τμήμα)
της 17ης Οκτωβρίου 2007
Υπόθεση F-115/06
Carlos Sanchez Ferriz κ.λπ.
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Υπάλληλοι – Προαγωγή – Μη εγγραφή στον κατάλογο των προαχθέντων υπαλλήλων – Περίοδος προαγωγών 2005 – Μόρια προτεραιότητας – Προσόν – Αρχαιότητα – Ένσταση ελλείψεως νομιμότητας – Παραδεκτό»
Αντικείμενο: Προσφυγή ασκηθείσα δυνάμει των άρθρων 236 ΕΚ και 152 ΕΑ, με την οποία ο C. Sanchez Ferriz και εννέα άλλοι υπάλληλοι της Επιτροπής
ζητούν, κυρίως, την ακύρωση του καταλόγου των προαχθέντων υπαλλήλων για την περίοδο προαγωγών 2005, καθόσον δεν περιλαμβάνει
τα ονόματά τους, και, επικουρικώς, την ακύρωση των αποφάσεων περί απονομής μορίων προτεραιότητας για την ίδια περίοδο, οι
οποίες τους αφορούσαν.
Απόφαση: Η προσφυγή απορρίπτεται ως εν μέρει προδήλως απαράδεκτη και εν μέρει προδήλως αβάσιμη. Κάθε διάδικος φέρει τα δικαστικά του
έξοδα.
Περίληψη
1.      Υπάλληλοι – Προσφυγή – Βλαπτική πράξη – Πρόταση επιτροπής προαγωγών για τη χορήγηση μορίων προτεραιότητας – Δεν εμπίπτει
(Κανονισμός Υπηρεσιακής Καταστάσεως των υπαλλήλων, άρθρα 25, εδ. 2, 45, 90 και 91)
2.      Υπάλληλοι – Προαγωγή – Ένσταση υποψηφίου που δεν προήχθη – Απορριπτική απόφαση – Υποχρέωση αιτιολογήσεως
(Κανονισμός Υπηρεσιακής Καταστάσεως των υπαλλήλων, άρθρα 25, εδ. 2, 45 και 90 § 2)
1.      Δεν συνιστά βλαπτική πράξη μια πρόταση που υποβλήθηκε από επιτροπή προαγωγών για τη χορήγηση διαφόρων κατηγοριών μορίων προτεραιότητας,
τα οποία προβλέπονται από σύστημα προαγωγών που έχει θεσπιστεί με εσωτερικό κανονισμό της Επιτροπής. Πράγματι, οι επιτροπές
προαγωγών δεν είναι αρμόδιες να λαμβάνουν αποφάσεις σχετικές με την απονομή μορίων προτεραιότητας. Κατά συνέπεια, μολονότι
βάσει του άρθρου 25, δεύτερο εδάφιο, του Κανονισμού Υπηρεσιακής Καταστάσεως των υπαλλήλων (στο εξής: ΚΥΚ) όλες οι βλαπτικές
αποφάσεις πρέπει να είναι αιτιολογημένες, δεν ισχύει το ίδιο για μια τέτοια πρόταση επιτροπής προαγωγών όσον αφορά έναν υπάλληλο
που δεν προήχθη.
(βλ. σκέψη 54)
2.      Στο πλαίσιο μιας διαδικασίας προαγωγών, η αρμόδια για τους διορισμούς αρχή δεν υποχρεούται να αιτιολογήσει απόφασή της περί
προαγωγής ούτε ως προς τον αποδέκτη της ούτε ως προς τους υποψηφίους που δεν προήχθησαν. Οφείλει, εντούτοις, να αιτιολογήσει
τυχόν απορριπτική της απόφαση επί ενστάσεως την οποία υπέβαλε δυνάμει του άρθρου 90, παράγραφος 2, του ΚΥΚ, υπάλληλος που
δεν προήχθη.
(βλ. σκέψη 55)
Παραπομπή:
ΔΕΚ: 7 Φεβρουαρίου 1990, C‑343/87, Culin κατά Επιτροπής, Συλλογή 1990, σ. I‑225, σκέψη 13
ΠΕΚ: 3 Φεβρουαρίου 2005, T‑172/03, Heurtaux κατά Επιτροπής, Συλλογή Υπ.Υπ. 2005, σ. I‑A‑15 και II‑63, σκέψη 42